DA Den Europæiske Unions Tidende CE 78/753

(2004/C 78 E/0801)

SKRIFTLIG FORESPØRGSEL P-2751/03

af Gabriele Stauner (PPE-DE) til Kommissionen

(10. september 2003)

Om: Ulovlig praksis ved tildeling af kontrakt til CESD-Roma

Den 28.8.2003 skrev nyhedsmagasinet »Der Stern«, at Kommissionen allerede i december 2001 skulle have tildelt CESD-Roma, der er involveret i skandalen i Eurostat, en kontrakt på teknisk bistand i forbindelse med folketællingen i Makedonien.

Kan Kommissionen bekræfte, at denne kontrakt til en værdi af ca. 1 mio. EUR blev godkendt af Kommissionen på initiativ af kommissærerne Nielson og Patten på trods af, at Revisionsretten og Kommissionens tjenestegrene med ansvar for finanskontrol på forhånd havde givet udtryk for deres betænkeligheder ved at indgå kontrakter med CESD?

Kan Kommissionen bekræfte, at kontrakten med CESD-Roma blev indgået uden forudgående gennemførelse af et offentligt udbud, selv om det ifølge gældende fællesskabsdirektiver er absolut påkrævet at gennemføre et sådant udbud?

Kan Kommissionen især bekræfte, at den på tidspunktet for sin afgørelse allerede i flere måneder havde været bekendt med, at det var nødvendigt med teknisk bistand til gennemførelse af folketællingen, og at der derfor ikke havde været tale om et overraskende og uundgåeligt tidspres, der kunne have gjort det nødvendigt at afstå fra at afholde et offentligt udbud?

Er Kommissionen bekendt med, at det ifølge belgisk lovgivning (artikel 314 i Code pénal, udgaven af 24. december 1993) er strafbart, som led i tildeling af kontrakter, at indskrænke tilbudsgiveres frihed til at afgive bud? Vil Kommissionen oplyse det belgiske retsvæsen om denne sags forløb?

Kan Kommissionen fremsende mig alle relevante dokumenter og noter om denne sag inden for den tidsfrist, der er fastsat i forordningen om aktindsigt i institutionernes dokumenter?

Svar afgivet på Kommissionens vegne af Christopher Patten

(1. december 2003)

Formålet med projektet, som Kommissionen havde godkendt, var at gennemføre EU's målsætning om at fremme god regeringsførelse og forbedre det politiske klima i Den Tidligere Jugoslaviske Republik Makedonien (FYROM) ved at give et pålideligt og acceptabelt billede af landets demografiske sammensætning og således skabe en indbyrdes tillid mellem de etniske grupper i FYROM. Kommissionens accept af at støtte dette arbejde kom som et svar på en indtrængende anmodning fra FYROM's regering og var i overensstemmelse med den rammeaftale for FYROM, der var blevet undertegnet den 13. august 2001. Ifølge denne aftale skulle der foretages en folketælling under international observation som et vigtigt middel til at underbygge Lake Ochrid-aftalen, som skulle sikre demokratiet i FYROM i fremtiden. Det var på daværende tidspunkt almindeligt anerkendt — også af Rådet og Parlamentet — at det var vigtigt at implementere Lake Ochrid-aftalen.

Den virksomhed, der fik tildelt kontrakten, CESD, havde været direkte involveret i den tidligere folketælling i FYROM, og på daværende tidspunkt blev den anset for at have den bedste tekniske ekspertise til at gennemføre den overvågning, som Kommissionen og FYROM's regering havde fastsat i aftalememorandummet. Eurostats rådgivning, som de ansvarlige tjenestegrene i Kommissionen, Europarådet og myndighederne i FYROM tilsluttede sig, gik ud på, at CESD var den eneste organisation, som ville være i stand til at opfylde disse målsætninger, og det var på dette grundlag, at Kommissionen godkendte valget af CESD. Proceduren var i overensstemmelse med den daværende finansforordning (1), som gav mulighed for at tildele en kontrakt uden forudgående offentlig indkaldelse af bud under de givne omstændigheder.

Kontrakten blev ydermere tildelt inden for rammerne af bistand til tredjelande, hvor Rådets direktiv vedrørende samordningen af procedurerne for tildeling af offentlige tjenesteydelseskontrakter ikke gælder.

Som led i beslutningsprocessen blev der specielt foretaget en undersøgelse af CESD's status som et tidligere kontor for faglig bistand (KFB) for Eurostat. Kontrakten blev indgået under forudsætning af, at CESD's aktiviteter som et KFB ophørte, og at Eurostat og styringsgruppen skulle føre direkte tilsyn med CESD. For at sikre en høj grad af kontrol blev det på daværende tidspunkt aftalt, at kontrakten skulle udformes som en tjenesteydelseskontrakt frem for en støttekontrakt.

Midlerne skulle finansiere et hold af eksperter, som skulle overvåge og kontrollere den praktiske gennemførelse af folketællingen for at øge tilliden til, at det arbejde, som folketællerne skulle udføre, var upartisk og objektivt, for sikre at dataene var fortrolige og for at hjælpe med til at sikre, at resultaterne blev almindeligt anerkendte. For at sikre at valgobservationsmissionen fik succes, bad Kommissionen FYROM's regering om godkende et aftalememorandum, der fastsatte præcise betingelser for kontraktens implementering. Det blev endvidere besluttet, at overvågningen skulle ske gennem en styringsgruppe under forsæde af Eurostat og med deltagelse af Kommissionen, Europarådet, UNECE (2) og OSCE (3). Styringsgruppen fik til opgave at følge operationen som helhed og lette det arbejde, som ekspertgruppen på højt plan og observatørerne i marken havde fået overdraget.

Organisationen har derefter gennemført projektet til styringsgruppens tilfredshed, ofte under vanskelige vilkår. Det meste af folketællingsarbejdet i marken er blevet udført med undtagelse af tre opfølgende missioner, som er nødvendige, inden arbejdet kan afsluttes.

Inden for rammerne af Eurostat-sagen fremkom der yderligere oplysninger om CESD. Imidlertid fik samarbejdskontoret EuropeAid først i juli kendskab til påstandene om CESD's dårlige finansielle ledelse. Derefter bragte det FYROM-kontrakten til ophør i overensstemmelse med Kommissionens beslutning af 23. juli 2003, hvorefter Europarådet ekstraordinært indvilligede i at yde støtte til valgobservations-missionens resterende arbejde.

Det ærede medlem anmoder om at få adgang til visse dokumenter. Denne anmodning er baseret på Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (4).

Kommissionen vil derfor tage stilling til det ærede medlems anmodning ved anvendelse af den procedure, der er fastsat i nævnte forordning.

(1) Finansforordning af 21. december 1977 vedrørende De europæiske Fællesskabers almindelige budget, EFT L 356 af 31.12.1977.

(2) De Forenede Nationers Økonomiske Kommission for Europa.

(3) Organisationen for Sikkerhed og Samarbejde i Europa.

(4) EFT L 145 af 31.5.2001.